

VLADA REPUBLIKE HRVATSKE

Zagreb, 15. lipnja 2023.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
|  **Predlagatelj:** | Središnji državni ured za Hrvate izvan Republike Hrvatske  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o izmjeni Odluke o proglašenju projekta „Dovršetak izgradnje Hrvatskog narodnog kazališta u Mostaru“ od strateškog značaja za Hrvate izvan Republike Hrvatske |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg sv. Marka 2 | 10000 Zagreb | tel. 01 4569 222 | vlada.gov.hr

 PRIJEDLOG

Na temelju članka 8. i članka 31. stavka 2. Zakona o Vladi Republike Hrvatske („Narodne novine“, broj 150/11, 119/14, 93/16, 116/18 i 80/22), a u vezi s točkama III. i VIII. Odluke o osnivanju Povjerenstva za procjenu i utvrđivanje prijedloga projekata od strateškog značaja za Hrvate izvan Republike Hrvatske („Narodne novine“, broj 19/22.), Vlada Republike Hrvatske je na sjednici održanoj \_\_\_\_\_\_\_\_\_ 2023. donijela

**O D L U K U**

**o izmjeni** **Odluke** **o proglašenju projekta** **„Dovršetak izgradnje Hrvatskog narodnog kazališta u Mostaru“ od strateškog značaja za Hrvate izvan Republike Hrvatske**

**I.**

U Odluci o proglašenju projekta „Dovršetak izgradnje Hrvatskog narodnog kazališta u Mostaru“ od strateškog značaja za Hrvate izvan Republike Hrvatske („Narodne novine“, broj 85/22.) točka II. mijenja se i glasi:

„U Državnom proračunu Republike Hrvatske za 2023. godinu i projekcijama za 2024. i 2025. godinu („Narodne novine“, broj 145/22.), na stavkama Središnjeg državnog ureda za Hrvate izvan Republike Hrvatske, za realizaciju projekta „Dovršetak izgradnje Hrvatskog narodnog kazališta u Mostaru“ u 2023. godini osigurana su sredstva u ukupnom iznosu od 2.700.000,00 eura.“

**II.**

Ova Odluka stupa na snagu danom donošenja, a objavit će se u „Narodnim novinama“.

KLASA:

URBROJ:

Zagreb,

 Predsjednik

mr. sc. Andrej Plenković

**O B R A Z L O Ž E N J E**

Od 2017. godine, uz brojne druge programe, Vlada Republike Hrvatske pruža potporu i Hrvatskom narodnom kazalištu u Mostaru, nacionalnom kazalištu hrvatskog naroda u Bosni i Hercegovini i jedinom profesionalnom hrvatskom kazalištu u Bosni i Hercegovini.

Potpora Hrvatskom narodnom kazalištu u Mostaru, kazalištu svih Hrvata u Bosni i Hercegovini i jednoj od najznačajnijih kulturnih institucija, pruža se s ciljem očuvanja i njegovanja hrvatskog nacionalnog identiteta, afirmacije i promocije hrvatskog jezika, kazališne kulture i dramske tradicije.

Vlada Republike Hrvatske je na Prijedlog Povjerenstva za procjenu i utvrđivanje prijedloga projekata od strateškog značaja za Hrvate izvan Republike Hrvatske 21. srpnja 2022. godine donijelaOdluku o proglašenju projekta „Dovršetak izgradnje Hrvatskog narodnog kazališta u Mostaru“ od strateškog značaja za Hrvate izvan Republike Hrvatske („Narodne novine“, broj 85/22.)

Temeljem navedene Odluke Središnji državni ured za Hrvate izvan Republike Hrvatske zaključio je s Hrvatskim narodnim kazalištem u Mostaru Ugovor o financijskoj potpori. U članku 3. Ugovora utvrđeno je da će sredstva biti uplaćena temeljem zaprimljenih računa i privremenih/okončanih situacija ovjerenih od strane Korisnika potpore, iz kojih su vidljive izvršene usluge i radovi.

Nakon okončanog Otvorenog postupka javne nabave za radove „Nastavak gradnje Hrvatskog narodnog kazališta u Mostaru - I faza“ Hrvatsko narodno kazalište odabralo je izvođača radova. Na Odluku o odabiru najpovoljnijeg ponuditelja uložena je Žalba Uredu za razmatranje žalbi Bosne i Hercegovine. Navedeni Ured je 16. ožujka 2023. godine donio Rješenje kojim se žalba odbija kao neosnovana. Odbijanjem žalbe i protekom roka od 15 dana kao roka u kojem se Rješenje mora izvršiti, predmetno Rješenje Ureda za žalbe Bosne i Hercegovine postalo je pravomoćno i izvršno.

Kako zbog postupka Javne nabave radovi na nastavku gradnje Hrvatskog narodnog kazališta u Mostaru nisu mogli započeti prije 16. ožujka 2023.godine, sredstva odobrena u 2022. godini nisu doznačena Hrvatskom narodnom kazalištu.

Imajući u vidu skrb Republike Hrvatske i značaj potpore projektu Hrvatskog narodnog kazališta u Mostaru, Središnji državni ured za Hrvate izvan Republike Hrvatske predlaže donošenje Odluke o izmjeni Odluke o proglašenju projekta „Dovršetak izgradnje Hrvatskog narodnog kazališta u Mostaru“ od strateškog značaja za Hrvate izvan Republike Hrvatske.